A Bizottság 2884/2000/EK rendelete
(2000. december 27.)
a tejre és tejtermékekre vonatkozó kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályok megállapításáról szóló 174/1999/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1670/2000/EK rendelettel [1] módosított, a tej- és a tejtermékpiac közös szervezéséről szóló, 1999. május 17-i 1255/99/EK tanácsi rendeletre [2] és különösen annak 31. cikke (14) bekezdésére,
mivel:
(1) A 2851/2000/EK tanácsi rendelet [3] meghatároz egyes engedményeket közösségi vámkontingensek formájában az egyes mezőgazdasági termékekre vonatkozóan, és a Lengyelországgal kötött Európa-megállapodásban előírt egyes mezőgazdasági engedményeknek önálló és átmeneti intézkedésként történő kiigazításáról rendelkezik. Ezeknek az engedményeknek az egyike a 0405 KN-kód alá tartozó egyes termékek után járó visszatérítések tekintetében 2001. január 1-jétől eltéréseket eredményez a Lengyelországba exportált említett termékek után járó visszatérítések eltörlése következtében.
(2) A lengyel hatóságok vállalták annak biztosítását, hogy kizárólag azoknak a közösségi vajszállítmányoknak a Lengyelországba történő bevitelét engedélyezik, amelyek után visszatérítés nem jár. E célból a legutóbb a 2357/2000/EK rendelettel [4] módosított, a tejre és tejtermékekre vonatkozó kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályok megállapításáról szóló, 1999. január 26-i 174/1999/EK bizottsági rendeletet [5] ki kell egészíteni egy cikkel, amely előírja a kiviteli engedély hitelesített másolatának bemutatási kötelezettségét, amely egyedi információt tartalmaz arra vonatkozóan, hogy az említett termékek után nem nyújtottak export-visszatérítést. Az importált és a kiviteli engedélyen megjelölt termékek közötti kapcsolat megállapítása érdekében a piaci szereplőknek a Lengyelországba irányuló behozatal esetén a kiviteli nyilatkozatnak a kiviteli engedélyre utaló egyedi információkat tartalmazó hitelesített másolatát kell bemutatniuk.
(3) Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A 174/1999/EK rendelet a következő 20b. cikkel egészül ki:
"20b. cikk
(1) A következő rendelkezések az 1255/99/EK tanácsi rendelet 1. cikkének e) pontjában említett, a 0405 KN-kód alá tartozó termékek Lengyelországba irányuló kivitelére vonatkoznak.
(2) Az (1) bekezdésben említett kivitel az e cikknek megfelelően kiállított kiviteli engedély hitelesített másolatának, valamint az egyes szállítmányokra vonatkozó kiviteli nyilatkozat megfelelően záradékolt másolatának az illetékes lengyel hatóságok részére történő bemutatásához kötött. Az árukat előzőleg harmadik országba nem exportálták.
(3) Az engedély iránti kérelem és az engedély tartalmazza a következőket:
a) a 7. rovatban a "Lengyelország" szó;
b) a 15. rovatban az áruk Kombinált Nomenklatúra szerinti leírása;
c) a 16. rovatban a nyolcjegyű Kombinált Nómenklatúra szerinti kód és a 15. rovatban említett termékek kilogrammban kifejezett mennyiségei;
d) a 17. és 18. rovatban a 16. rovatban említett termékek teljes mennyisége;
e) a 20. rovatban a "Lengyelországba irányuló kivitelre szánt vaj. A 174/1999/EK rendelet 20b. cikke" szavak;
f) a 22. rovatban a "kiviteli visszatérítés nem jár" szavak;
g) az engedély kizárólag az így megjelölt termékekre és mennyiségekre érvényes.
(4) Az e cikk alapján kiadott engedély a 7. rovatban megjelölt rendeltetési helyre történő kivitel kötelezettségével jár.
(5) Az engedélyeket a kérelmek benyújtását követően haladéktalanul kiállítják. Az érintett fél kérelmére kiállítják a záradékkal ellátott engedély hitelesített másolatát.
(6) Az engedély kiállítása biztosíték adásához nem köthető.
(7) Az 1291/2000/EK bizottsági rendelet [6] 9. cikke ellenére az engedély nem ruházható át.
(8) Az engedély az 1291/2000/EK rendelet 23. cikke (1) bekezdésének értelmében történő kiállítása napjától a következő év június 30-ig érvényes.
(9) A tagállamok illetékes hatóságai az előző évre vonatkozóan február végéig értesítik Bizottságot a kiállított engedélyek számáról és az érintett vajmennyiségről, a Kombinált Nomenklatúra szerinti kódonkénti lebontásban.
(10) Az 1. fejezet nem alkalmazandó."
2. cikk
Ez a rendelet 2001. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. december 27-én.